Staatsdiensverhoging van 7% in sig, maar nog nie vasMinister Ayanda Dlodlo. Foto: Siyabulela Duda/GCIS ŉ Salarisverhoging van 7% wink vanjaar vir staatsamptenare, maar alle vakbonde het nog nie die aanbod aanvaar nie. Die adjunk-direkteur-generaal van staatsdiens en administrasie, Kenny Govender, het die aankondiging Maandagmiddag in Pretoria gemaak. Dit was ietwat van ŉ verleentheid vir die nuwe minister, Ayanda Dlodlo, wat Maandagoggend nog gemeen het sy sou kon aankondig dat ŉ ooreenkoms bereik is. ŉ Ooreenkoms sou ŉ pluim in haar hoed beteken het omdat dit die stakings wat elke jaar se staatsdiensverhogings kenmerk, uit die weg sou kon ruim. ŉ Mediakonferensie is vir Maandag 12:30 belê, maar daar was van die minister en die beloofde ooreenkoms ewe min teken, met die gevolg dat Govender slegs kon aangekondig dat die 7%-verhoging “waarskynlik” is. Hy het gesê die aankondiging sal volg sodra al die vakbonde tot die aanbod ingestem het. Indien die verhoging wel op 7% vasgestel word, sal dit ŉ nederlaag wees vir die regering en ŉ oorwinning vir die staatsdiensvakbonde aangesien die nasionale tesourie in die lig van die land se benarde geldsituasie gevra het dat die staatsdiens slegs inflasieverwante verhogings ontvang. Met die inflasiekoers vir vanjaar op ŉ verwagte 5,2% is daar dus glad nie aan daardie vereiste voldoen nie – die verhoging is sowat ŉ kwart meer as wat die tesourie beoog het – en gaan die belastingbetaler vir die gelag betaal.